มันนี่ทูเดย์
เอเชียรับมือเงินทุนทะลัก
13 เม.ย. 2558

เอเชียรับมือเงินทุนทะลัก
ธนาคารแห่งประเทศไทย (ธปท.) ออกรายงาน เรื่อง เงินทุนเคลื่อนย้ายระลอกใหม่จากธนาคารกลางยุโรป ระบุว่า ประเทศในภูมิภาคเอเชียคงต้องเตรียมตัวรับมือความผันผวนของเงินทุนเคลื่อนย้ายที่จะเกิดขึ้นในระลอกใหม่ หลังจากเมื่อวันที่ 9 มี.ค.ที่ผ่านมา ธนาคารกลางประเทศในกลุ่มยูโรเริ่มเข้าซื้อพันธบัตรรัฐบาลภายใต้มาตรการผ่อนคลายเชิงปริมาณ (หรือคิวอี) ตามที่ได้ประกาศไปในช่วงต้นปี โดยมีวงเงินเข้าซื้อรวมประมาณ 6 หมื่นล้านยูโร/เดือน จนถึงเดือน ก.ย. 2559 เป็นอย่างน้อย คิดเป็นเม็ดเงินรวมกว่า 1.1 ล้านล้านยูโร เพื่อกระตุ้นเศรษฐกิจที่ยังอ่อนแอและลดความเสี่ยงต่อการเข้าสู่ภาวะเงินฝืด และแม้จะมีเงินไหลออกไปประเทศเกิดใหม่ในยุโรปเป็นหลัก แต่ตลาดเกิดใหม่ในเอเชียก็มีเศรษฐกิจที่แข็งแกร่งเป็นปัจจัยดึงดูดเงินทุนเคลื่อนย้าย ทำให้ที่ผ่านมาตลาดเกิดใหม่ในเอเชียมีการออกมาตรการต่างๆ มาบรรเทาผลกระทบ และเป็นเกราะป้องกันความไม่สมดุลที่อาจเกิดขึ้นจากการขยายตัวของสินเชื่อในภูมิภาค
เทคนิคลงทุนอสังหาริมทรัพย์ 
ธนาคารกสิกรไทยเตรียมจัด K-Expert Workshop “ฝ่าประตู สู่รั้วอสังหาริมทรัพย์” พร้อมเผยเทคนิคการลงทุนอย่างชาญฉลาด เหมาะสำหรับผู้ที่เริ่มต้นลงทุนในอสังหาริมทรัพย์ และเคล็ดลับการเพิ่มทางเลือกการลงทุนด้วยกองทุนรวม เพื่อรูปแบบการลงทุนอสังหาริมทรัพย์ที่เหมาะสมกับตัวเอง โดยทีมวิทยากรผู้เชี่ยวชาญจาก K-Expert ในวันที่ 22, 29 เม.ย.นี้ ตั้งแต่เวลา 18.00-20.00 น. และวันที่ 25 เม.ย.นี้ เวลา 10.00-12.00 น. ณ ศูนย์ K-Expert Center ชั้น 2 อาคารจามจุรีสแควร์